23. schôdza NR SR - 1.deň - B. popoludni
Dátum: 2024-11-26
Poslanec: Hlina, Alojz (SaS)
Druh vystúpenia: Vystúpenie v rozprave

70. Ďakujem veľmi pekne. Vážený pán predsedajúci, vážený pán minister, kolegyne, kolegovia, to bude rýchle, pán minister. Mám to len takto, takto krátke. (Rečník ukázal ministrovi svoje poznámky.) Znova aj tými slovami, ktoré som predtým hovoril, že bodaj by, bodaj by to pomohlo, hej, lebo musíme niečomu veriť. Musíme veriť, že sem-tam prinesiete aj niečo, čo môže trošku pomôcť. Ja budem znova možno v dobrom nastavení, že možno, neviem, možno to pomôže tomu, aby sme už nemali invalidov na géčkových Mercedesoch, lebo predpokladám, že nie som jediný, koho to irituje, hej, že proste géčkový Mercedes s invalidnou značkou, parkovanie a všetky tie pri.... (Reakcie z pléna.) Prerušenie vystúpenia predsedajúcim. Gašpar, Tibor, podpredseda NR SR Pani poslankyňa, cez faktickú, dobre. Nech sa páči. Hlina, Alojz, poslanec NR SR Ak by som mohol, hej, že presne, že existuje taký inštitút že faktickej poznámky. Janka, je dobré, že sociálny demokrat ako ty má veľké pochopenie pre ľudí na géčkových Mercedesoch. Ja teda nemám pekné auto tiež, je to fakt že nadčasový tvar tej karosérie, ale má to určitú konotáciu, špeciálne v bratislavských pomeroch, hej, že... Ale okej, čiže ak by to naozaj pomohlo tomu, hej, že sa to nevybavuje, ale že niekto skutočne ním je, to som tým chcel povedať. Lebo na Slovensku sa dá vybaviť všetko aj to, že ste invalid, aj to sa dá vybaviť. A ja len sa pýtam, že a kto to bude zaplatiť a z čoho. Lebo tá Sociálna poisťovňa je ťažko skúšaná. Neviem, koľko je presne tých invalidných dôchodkov, ale to sú státisíce. Niekto mi tu rozprával, že aké finty sú na to, že ako dostaneš dôchodok na hlavu, že to sa dá nejak vybaviť cez hlavu, hej, že proste kto to dokáže, hej, že ale invalid si a potom si dáš tú tabuľku za to géčko. Takže, pán minister, ak to pomôže, budem rád. V tomto si spoločne musíme držať palce. Dúfam, že to neprekrútite. Možno len drobnú malú poznámku, že sa to všetko vracia do toho domu tej Sociálnej poisťovne, ktorá je tak ťažko skúšaná a ktorú, ja teda absolútne nerozumiem, prečo ste nechali a zverili do rúk ľuďom... Ja som to v dobrom na to upozorňoval. Ako sociálny demokrat ste zverili do rúk, lebo je podľa mňa 5,5 milióna ľudí na Slovensku. 5,5 milióna ľudí na Slovensku sa podľa mňa dokáže nájsť niekto, s kým sa nespájajú nejaké, by som povedal že skutočnosti. Ja som ich tu už nie raz povedal. Dovoľte mi to, je tu teraz príležitosť vecne príslušná aj k zákonu. Neočakávam, že ma zastaví pán predsedajúci. Ja by som to ... (Reakcia navrhovateľa.) Ďakujem, ďakujem že mi dávate, dávate... (Reakcia navrhovateľa.) Invalidné dôchodky kto vypláca? Kto, ja? (Reakcia navrhovateľa. Prerušenie vystúpenia predsedajúcim.) Gašpar, Tibor, podpredseda NR SR Skúsme zaviesť zase rokovací poriadok. Pán poslanec, vy sa držte, samozrejme, bodu programového. Nech sa páči. Hlina, Alojz, poslanec NR SR Áno, budem sa držať. Tú poznámku si neodpustím. Do tretice to poviem, pri 5,5 milióna ľudí, ktorí na Slovensku sú, niektorí sú aj vyštudovaní, dokonca vyštudovali školy, ktoré za niečo stoja, verím, že sa tam nájde niekto, kto by mohol robiť generálneho riaditeľa Sociálnej poisťovne. Na Slovensku robí generálneho riaditeľa človek, ktorý sa motal medzi ľuďmi ako Agh, ten, čo je v base, motal medzi ľuďmi, ako je Harvan, to je sýkorovec, ktorý je, 20 rokov dostal za násilnú trestnú činnosť, a motal sa medzi ľuďmi, ako sú Dragašič, vygúglite si, budete vedieť. Takže tento človek dostal dôveru sociálnych demokratov, slovenskej sociálnej demokracie z HLAS-u, aby riadil Sociálnu poisťovňu. Človek, ktorý sa motal v skupine ľudí, ktorí vytvorili organizovanú skupinu na to, aby okradli 90-ročného pána o jeho majetok. Takže tento človek v tomto priestore pôsobil a tento sa stal šéfom Sociálnej poisťovne. Zdá sa, že zbierame prvé plody jeho práce. Lebo bol tak šikovný, že neviem čo iné, ale dokázal vytvoriť aplikáciu, ktorá vám umožní zamestnávateľom platiť dôchodky do Sociálnej poisťovne cez platobnú bránu. Jak to znie nenápadne, čo? Ale viete, čo to je? To nie je nenápadne, lebo pri tom plnení niekde na úrovni 10 mld. ročne, keby niekto naozaj, veľká väčšina tých ľudí, tých firiem by platilo tie dôchodky, to poistné cez tú platobnú bránu, tak tie banky a tie americké zlé spoločnosti, ktoré vy nemáte radi, by dostali skoro, koľko som to vypočítal, to je miliarda myslím. Nie, zle hovorím, 200 miliónov, pardon, beriem späť, beriem späť. Čiže 150 až 200 miliónov pri plnom, pri plnej forsáži, proste toto bol prínos sociálnej demokracie, že vlastne sa vyplatí, presunie z peňazí, ktoré sú určené na dôchodky. A to tým chcem povedať. Lebo, pán minister, tých 150 – 200 miliónov bude v tých dôchodkoch chýbať. A ja sa pýtam, a kto ich nahradí? Vy ste mi sľúbili odpoveď, ja som vám to pred mesiacom hovoril. Možno tam sedia nejakí od vás. Pred mesiacom, ja som fakt, pozerám aj na stránku Sociálnej poisťovne, že Sociálna poisťovňa vám pripravuje odpoveď. Ubehol mesiac, žiadnu odpoveď som nedostal. (Reakcia navrhovateľa.) Veď vy ste mi povedali, že mi pripravuje Sociálna... Ja si ju mám pýtať? Však som si ju pýtal! Tak teraz ju pýtam. Však mesiac mi, nedostal som žiadnu. Tak ja sa pýtam, kto vám dal právo zriaďovať platobné brány na platby z dôchodkov, lebo z toho idú poplatky tým, cez ktoré tú platobnú bránu používate. Kto vám dal právo znižovať tú sumu tých dôchodkov, ktoré prídu, ktoré sú povinní platiť o cirka 150 – 200 miliónov? A ako ich chcete nahradiť? Pán minister, sľúbili ste mi odpoveď, mesiac uplynul, nedostal som žiadnu. Späť k návrhu zákona. Sme v prvom čítaní. Skončím s tým, s čím som začal, v dobrej viere, hej. Chcel by som veriť, že toto možno naozaj pomôže, hej, aby sme teda našli to, že ten, kto potrebuje, nech má. Na milisekundu nebudem váhať. Ten, kto potrebuje, nech má. Ale ten, kto nepotrebuje, tomu nedávajme. Lebo keď budeme dávať tým, čo nepotrebujú, tak to vymíňame a potom, keď budeme potrebovať už na tých, čo to naozaj potrebujú, tak na tých nebude. Takže aj preto, už keď, ja neviem, jak sa to dá jednoduchšie, lapidárnejšie povedať, tak aby sa to dalo pochopiť, hej, tak len takto to poviem. Keď budeme takto rozhadzovať lopatami, tak to rozhádžeme rýchlo. Potom nám tí ľudia, ktorí skutočne budú potrebovať a sú, tak im nebudeme takto mykať plecami, rozhadzovať rukami: nemáme, minuli sme. Budeme sa tu vyhovárať jeden na druhého. Čiže robme iba tak, na čo máme. A nemáme na to, aby sme invalidné a príspevky a invalidné, neviem čo, dôchodky a neviem aké kompenzácie dávali ľuďom, čo majú géčkové Mercedesy. Ďakujem pekne.